ky ky fr ru ru cs ru ky ky ky ky ky ky ky ky ky ru ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ru
"Аалам", 30.05.08 - 10-бет: Жан кашайганда...•
Кыргыз Республикасынын Жогорку Кеңешинин төрагасы А.К.Мадумаровго
Кыргыз Республикасынын Билим берүү жана илим министри И.С.Болжуровага
Кыргыз Республикасынын экономика жана финансы министри Г.Б.Калимбетовага
Ысыккөл областынын губернатору К.Ш.Исаевге
Ысыккөл райондук администрациясынын башчысы Т.И.Мансуровго
Ысыккөл областынын Ысыккөл районундагы Х.Жээнбаев атындагы Бостери орто мектебинин мугалимдер жамаатынан
К А Й Р Ы Л У У!
Сиздерди терең урматтоо менен Ысыккөл областынын Ысыккөл районундагы Х.Жээнбаев атындагы Бостери орто мектебинин мугалимдер жамааты учурдагы базар экономикасынын оор шарттарына кабылуу менен, сиздер тараптан чечиле турган айрым жагдайлар боюнча кайрылууга аргасыз болуп жатабыз.
Бул кайрылуу - мугалимдердин жандүйнөсүнөн чыккан ачуу кыйкырык. Базар экономикасынын шарттарында мугалимге карата камкордукту мамлекетибиздин жетекчилери көрбөсө, ким көрөт?
"Мугалимсиз прогресс мүмкүн эмес" деген Ч.Айтматовдун сөзү мугалимдин канчалык деңгээлде коом үчүн, мамлекет үчүн керектигин далилдеп жатат. Англичандар: "Адамдын баасы - анын эмгек маянасы" деп айтышат. Демек, бизде мугалимдин кадыр-баркы бир кап ун сатып ала алат (бир кап ун азыр 1500 сом). Туура, мугалим өзүнүн жоопкерчилигин да сезет, колдон келишинче иштеп жатат. Бирок эртеңки күнү үчүн нанды балдарына кантип жеткирем деп түйшүктөнгөн мугалим чыгармачылык менен иштей албайт! Биздин айлык акы көбөймөк турсун, мугалимдин ставка акысы азайды:
Биздин эмгек акыбыз төлөнбөгөнү аз келгенсип, төмөндөп жатса, Жогорку Кеңештин депутаттары имаратын оңдоого 40 млн сом бөлдүрүүгө аракет жасап жатышат. Ошондуктан, биздин мектептин мугалимдер жамаатынын талаптары төмөндөгүдөй:
1. Эмне үчүн мугалимдин ставка акысы азайып жатат, айлык акылар 2008-жылдын январь айынан бери бөлүнүп, аванс катары берилип жатат?!
2. Каражат төлөөнүн милдеттери бузулуп, кечиктирилип жаткандыгы үчүн акчалай сумманын 0,5 % мөөнөтү өткөн ар бир күнгө кошумча төлөнүп берилишин талап кылабыз (КР Эмгек кодексинин 157-ст. ылайык).
3. Педстажга төлөнө турган акча 1 ставкага (18 саат) гана кошулат, андан ашык саатка эмне үчүн төлөнбөйт?
4. Кошумча акы төлөмдөрү боюнча биздин жамаат Бишкек шаарындагы Биринчимай райондук эл сотуна доо арыз менен кайрылганбыз жана бул маселе чечилген (2008-жылы, 21-февраль). Буга далил: "Дело " ГД-1714/08 Б3, ГД-1713/08 Б3 от 21.02.2008 г.". Сот чечими 7-апрелде КР каржы министрлигине өткөрүлгөн. Бирок ушул күнгө чейин бул чечим аткарыла элек.
Эгерде биздин өтүнүчүбүз убагында (1-мамлекеттик экзаменге чейин, 01.06.2008-ж.) аткарылбаса, пикетке чыгууга же иш таштоого мажбур болобуз!
Сиздерди жардам берет деген терең ишенич, урматтоо менен Х.Жээнбаев атындагы орто мектептин мугалимдер жамааты.
Оппозициянын маанайы пас, ойлогону "сазбы"?
Маселени калчап жүргөндөр билер, төңкөрүштөн кийинки оппозиция кыймылынын болуп-толуп турган чагы, күч-кубатынын апогейи 2006-жылдын ноябрь айына туура келет. Ошондо оппозиция кыймылы бүтүндөй мамлекетибизди каалаган жагына алып жөнөчү деңгээлге жетип калган. Эпадам Кулов болбогондо же оппозиция лидерлери адыраңдап кетип, Кедейкандын кейпин кийбегенде, анда азыркы бийлик тарыхта калмак ошол күндөрдөн.
Тиякка кетер числосунан башканын баарын билген Эшимканов ошондо эле айткан "биз жөнеле кубанып жатабыз, эпсиз эйфорияга алдырып жатабыз, оппозиция жеңишке жеткен жок" деп.
Оппозициянын ошол кездеги жаңылыштыктарынын дагы бири - баарына макул болуп берген бийлик эртең эле "кичине балдардын колуна момпосуюн карматып коюп, кайра жулуп алган чоң балдардай болуп" кайра баарын өз колуна аларын күткөн да эмес. Акүйдөгүлөрдүн укмуштуудай куулугун, эки жүздүүлүгүн оппозиция ошондо аңдабай, көккө калпак ыргытуунун туткунунда калбадыбы…
Эпадам оппозиция ынтымактуу болгондо, жеке амбицияларынан арылганда, жөнжай эле келип кире калгандарды жолуна салганда, эң негизгиси - өз лидерин таап, анын жанында бир муштум болгондо, бийлик алар менен айласыз эсептешмек. Оппозиция элди ээрчиткенге таянчу маселелер биздин өлкөдө, орой айтканда, кокодон: коррупцияга белчебизден батып турабызбы, үйбүлөлүк башкаруу баралындабы, кымбатчылык деген кууратып турабы, экономикалык кризистен кантип чыгууну бийлигиң билбей жатабы, кылмыш күндөн-күнгө өсүп жатабы, улутубуз улут катары саналган сапаттарыбыз кемип жатабы, жерибиз четинен кетип жатабы, суу жүрөктөрдүн айынан - мына ушунун баары оппозицияга эң сонун көзүр, көп өлкөдө жок табылгыс курал. Мына ошол көзүр-куралдарды туура пайдаланып күрөш жүргүзсө, бийлигиң оппозициянын үнүн угуп эле койбостон, башкаруунун эки тизгин бир чылбырын берип кутулмак. Ушу жерден адыраңдай чаптык көрүнөт. Оппозициябыздын начардыгы ушинтип адыраңдатып салат, биз окшогон күйөрмандарын.
Концепция демекчи, оппозиция бул маселени көп айта баштаганына караганда өнүгүүнүн дурус концепциясын иштеп чыкмай болубатышат көрүнөт. Ал жакшы, аны менен өнүксөк, Канада, Швеция, Норвегия, Швейцария, Япония, Малайзия сыяктуу эң алдыңкы өлкөлөрдүн катарына кошулат экенбиз. Эми ошол концепцияны ким турмушка ашырат? Бакиев менен Чудиновбу? Ошондо мыйзамдык база барбы, коомдук парламенттин концепциясы менен иште деген? Кой эй, ойногондун да эрежеси бар… Кагаз жүзүндө тээ атамзамандан бери "Вечный двигателди" ойлоп таап келишкен. Бирок, аны бирибиз да көрбөдүк, кагазда болгону менен, иш жүзүндө таптакыр эле болбойт экен. "Бул концепция биз бийликке келгенден кийин турмушка ашат" дебеле айтса, анда иш башка эле…
Оппозиция радикалдуу багытты танып, азыр конструктивдүү багытка өттү, оппозициялык күрөштүн маданияттуу мезгили башталды деп кээ бир саясатчылар, оппозиционерлер айта баштады. Менимче, биздин оппозициянын "маданияттуулугуна" көп заман бар, андыктан азырынча "маданияттуулук" дегенди "алсыздык" деп түшүнгөнүбүз ийгидир.
Бийлик бүт бойдон Бакиевдин колуна топтолгондон кийин, оппозиция да бир адамдын, айталы, Текебаевдин айланасына топтошуп күрөш жүргүзсө, майнап чыгар беле? Лидердик фактор деген бар го акыр-аягы. Тандем деген неме болбойт экенин бийлик көрсөттү, теңтөрага дегениң андан жаман экен, дегеле кыргызга коллективдүү башкаруу деген жарашпаса керек. "Мен турганда сен ким экенсиң?" деген укумдан-тукумга өткөн маани азырынча каныбызды дүргүтүп турат…
Мурун оппозиция жазында күрөшүп коюп, эми күздө көрсөтөбүз деп, күздө болсо, жазда көрсөтөбүз дечү эле, бу жолу көрсөтөрүн айтпай да калды. Бу жакшы жышаан эмес. Дагы бир өкүнүчтүү көрүнүш - оппозиция катарында жөн гана эл көзүнө мен бармын деген кабар менен жүргөндөр көбөйдү, алардын зыяны душмандыкынан кем эмес. Бир ирет КДКга кудайдан жөө качкандын баары тыгылып алып, "кыдыкы" деген маани шылдың тарапка айланган.
Идеологиялык күрөштө сөзсүз түрдө гезит, телерадио менен куралданат дечүле, биздин оппозицияда жок дегенде накта өздөрүнүн гезити жок. Оппозициялык маанайдагы гезиттер ал кыймылдын материалдарын басып турганы менен, кан-жаны менен аларга кызмат кылбайт. Ошондуктан накта оппозиция гезитин, телесин, радиосун ачканы кажет. Каражаттары болсо жетээр, көпчүлүгү тияктан тоюнуп келгендер эмеспи.
Ошентип, бүгүнкү күнү оппозициянын маанайы пас, дарамети аз, билгизмексен болушканы менен, оппозициянын алдыңкы сабындагылар лидерликти талашып турушат, андайлар бат чарчайт. Акыры эл менен тыгыз байланышы жок эле өздөрүнчө күдүңдөп калышты.
Күзгө чейин кымыз ичип, эт жеп, чучукка тайгаланып, жайлоонун салкын абасынан кере жутуп, жылан өлтүрүп, Көлдүн кумуна куйкаланып, балтырларга карек талытып келсе, бирдин ичинен чыгышаар. Албетте дечи, кези менен эл аралап, баштарын тындырбай катырып, баскан жолдорун кайрадан казып иликтеп, аттиңди арбыныраак айтып…
Алардан элинин үмүтү үзүлө элек.